b'\n_START_ARTICLE_\nCoxartroz\xc4\x83\n_START_PARAGRAPH_\nCoxartroza este o afec\xc8\x9biune cronic\xc4\x83, degenerativ\xc4\x83 a \xc8\x99oldului. Numit\xc4\x83 \xc8\x99i artroza coxo-femural\xc4\x83 sau artroza \xc8\x99oldului, reprezint\xc4\x83 localizarea reumatismului cronic degenerativ la nivelul \xc8\x99oldului. \xc3\x8en timpul mersului sunt momente de sprijin unipodal \xc3\xaen care presiunea este de patru ori mai mare pe o articula\xc8\x9bie coxo-femural\xc4\x83, dec\xc3\xa2t \xc3\xaen fazele sta\xc8\x9biunii bipodale, fapt ce favorizeaz\xc4\x83 apari\xc8\x9bia coxartrozei.\n_START_SECTION_\nCauzele coxartrozei\n_START_PARAGRAPH_\n\xc3\x8en general coxartroza apare datorit\xc4\x83 unor anomalii congenitale cum ar fi: subluxa\xc8\x9biile, displazii congenitale, coxa-plana, dar \xc8\x99i datorit\xc4\x83 unor traumatisme (fracturi de col femural, luxa\xc8\x9bia traumatic\xc4\x83 a \xc8\x99oldului) \xc8\x99i a unor boli metabolice. \xc3\x8en evolu\xc8\x9bia coxartrozei \xc3\xaentotdeauna apare durerea. \xc3\x8en majoritatea cazurilor durerea apare la nivelul zonei inghinale \xc8\x99i iradiaz\xc4\x83 pe fa\xc8\x9ba anterioar\xc4\x83 a coapsei spre genunchi; \xc3\xaen alte cazuri se localizeaz\xc4\x83 la nivelul zonei fesiere. La \xc3\xaenceput, durerea apare cu ocazia schimb\xc4\x83rilor de pozi\xc8\x9bii (st\xc3\xa2nd-a\xc8\x99ezat), \xc3\xaen formele ei mai avansate devenind permanent\xc4\x83; durerea are caracter mecanic.\n_START_SECTION_\nEfectele bolii (din punct de vedere func\xc8\x9bional)\n_START_PARAGRAPH_\nDin punct de vedere func\xc8\x9bional, efectele coxartrozei sunt: reducerea mobilit\xc4\x83\xc8\x9bii, \xc3\xaenr\xc4\x83ut\xc4\x83\xc8\x9birea calit\xc4\x83\xc8\x9bii mersului, \xc8\x99chiop\xc4\x83tarea, instabilitatea, \xc3\xaenr\xc4\x83ut\xc4\x83\xc8\x9birea pozi\xc8\x9biei corecte a corpului, ca urmare a sc\xc4\x83derii for\xc8\x9bei mu\xc8\x99chilor fesieri \xc8\x99i a durerii. Ca s\xc4\x83 evite durerea c\xc3\xa2nd p\xc4\x83\xc8\x99e\xc8\x99te pe un picior, scurteaz\xc4\x83 faza de sprijin. \xc3\x8en coxartroz\xc4\x83 durerile nu sunt violente, dar persist\xc4\x83, agrav\xc3\xa2ndu-se la mers \xc8\x99i amelior\xc3\xa2ndu-se \xc3\xaen repaus. Pe l\xc3\xa2ng\xc4\x83 durerea produs\xc4\x83 \xc3\xaen timpul mi\xc8\x99c\xc4\x83rii, alt simptom este \xc8\x9bepenirea articula\xc8\x9biei \xc3\xaen repaus, cu revenirea la normal dup\xc4\x83 primele mi\xc8\x99c\xc4\x83ri. Dup\xc4\x83 limitarea mi\xc8\x99c\xc4\x83rilor care este din ce \xc3\xaen ce mai sup\xc4\x83r\xc4\x83toare, \xc3\xaen formele evoluate apare \xc8\x99chiop\xc4\x83tatul \xc8\x99i durerile persist\xc4\x83 la repaus \xc8\x99i noaptea. Nu se va sta pe scaun mult timp, nu se va merge mult \xc8\x99i se vor evita treptele.\n_START_SECTION_\nObiectivele programului kinetic\n_START_PARAGRAPH_\n\xc3\x8en tratarea coxartrozei trebuie s\xc4\x83 se urm\xc4\x83reasc\xc4\x83 anumite obiective, cum ar fi: sc\xc4\x83derea durerilor, cre\xc8\x99terea stabilit\xc4\x83\xc8\x9bii, cre\xc8\x99terea mobilit\xc4\x83\xc8\x9bii, cre\xc8\x99terea gradului de coordonare \xc8\x99i echilibru \xc3\xaen mers. Toate acestea se pot rezolva prin exerci\xc8\x9bii \xc3\xaen ap\xc4\x83 \xc8\x99i reeducare prin \xc3\xaenot. Pentru cre\xc8\x99terea eficien\xc8\x9bei procesului de reeducare este necesar ca pacientul s\xc4\x83 evite sau s\xc4\x83-\xc8\x99i trateze obezitatea, mersul \xc8\x99i ortostatismul prelungit. Scopul tratamentului prin \xc3\xaenot \xc8\x99i exerci\xc8\x9bii \xc3\xaen ap\xc4\x83 este ob\xc8\x9binerea stabilit\xc4\x83\xc8\x9bii, prin \xc3\xaent\xc4\x83rirea mu\xc8\x99chilor fesieri, adductori, rotatori interni \xc8\x99i externi, men\xc8\x9binerea sau cre\xc8\x99terea mobilit\xc4\x83\xc8\x9bii \xc8\x99oldului. Se vor evita mi\xc8\x99c\xc4\x83rile bru\xc8\x99te, iar manevrele trebuie s\xc4\x83 fie bl\xc3\xa2nde, pentru a evita apari\xc8\x9bia sau accentuarea durerii. Tratarea prin \xc3\xaenot a coxartrozei \xc3\xaen faza incipient\xc4\x83 este eficient\xc4\x83. Pe l\xc3\xa2ng\xc4\x83 ac\xc8\x9biunea analgetic\xc4\x83 a apei, se ob\xc8\x9bine \xc8\x99i o sc\xc4\x83dere a suprasarcinii articula\xc8\x9biei, for\xc8\x9ba ascensional\xc4\x83 a apei va realiza decompresie articular\xc4\x83, contribuind la \xc3\xaentre\xc8\x9binerea \xc8\x99i cre\xc8\x99terea capacit\xc4\x83\xc8\x9bii de func\xc8\x9bionare a \xc8\x99oldului bolnav.\n_START_SECTION_\nProgramul de recuperare\n_START_PARAGRAPH_\nProgramul de recuperare se bazeaz\xc4\x83 pe urm\xc4\x83toarele procedee: postur\xc4\x83rile: preventive pentru SI (stadiu ini\xc8\x9bial); corectoare pentru SE (stadiu evoluat); inutile pentru SF (stadiu final). \xc3\x8en SI \xc8\x99i SE se pot practica trac\xc8\x9biuni intermitente care au efect decontracturant, refac alinierea \xc8\x99i cresc mobilitatea. Tonifierea musculaturii: vizeaz\xc4\x83 mu\xc8\x99chii abductori, rotatori \xc8\x99i extensori ai articula\xc8\x9biei coxo-femural\xc4\x83; util\xc4\x83 \xc3\xaen SI \xc8\x99i SE. Relaxarea-decontractuarea: pentru adductorii \xc8\x99oldului \xc3\xaen SE \xc8\x99i SF, iar pentru flexori \xc3\xaen SI \xc8\x99i SE. Mobiliz\xc4\x83rile articulare: pentru a men\xc8\x9bine amplitudinile \xc3\xaen SI sau a le ameliora \xc3\xaen SE \xc8\x99i SF. Se va pune accentul pe flexie-extensie, rota\xc8\x9bie intern\xc4\x83 \xc8\x99i abduc\xc8\x9bie, utiliz\xc3\xa2ndu-se toate tehnicile. Refacerea stabilit\xc4\x83\xc8\x9bii: prin exerci\xc8\x9bii analitice de tonifiere muscular\xc4\x83 \xc8\x99i exerci\xc8\x9bii \xc3\xaen lan\xc8\x9b kinetic \xc3\xaenchis, \xc3\xaen SE \xc8\x99i SF, pentru abductori \xc8\x99i pelvitrohanterieni. Rec\xc3\xa2\xc8\x99tigarea controlului muscular dinamic pentru mers: (coordonarea \xc8\x99i echilibrul) la nivel fiziologic \xc3\xaen SI \xc8\x99i SE, sau la nivel patologic, dar cu compensare c\xc3\xa2t mai bun\xc4\x83, \xc3\xaenc\xc3\xa2t s\xc4\x83 fie evitat mersul \xc8\x99chiop\xc4\x83tat. Corectarea pozi\xc8\x9biei bazinului: men\xc8\x9binerea unei fun\xc8\x9bionalit\xc4\x83\xc8\x9bi c\xc3\xa2t mai perfecte a coloanei lombare (suple\xc8\x9be, for\xc8\x9b\xc4\x83 muscular\xc4\x83 abdominal\xc4\x83 \xc8\x99i paravertebral\xc4\x83), a genunchiului (mobilitate, stabilitate activ\xc4\x83) \xc8\x99i a \xc3\xaentregului membru inferior (mobilitatea \xc8\x99i stabilitatea \xc8\x99oldului \xc8\x99i a genunchiului). Terapia ocupa\xc8\x9bional\xc4\x83: se execut\xc4\x83 din \xc8\x99ez\xc3\xa2nd sau decubit, se utilizez\xc4\x83 acele forme bazate pe pedalaj, lunec\xc4\x83ri pe plan\xc8\x99eta cu rotile, giroplane. Sporturi indicate: nata\xc8\x9bia, ciclismul, schiul \xc8\x99i c\xc4\x83l\xc4\x83ria.'